Nóg ŉ NW-verkeersbeampte vas oor omkoopgeldArgieffoto: Departement van verkeersveiligheid Simon Zwane, ŉ woordvoerder van die padverkeerbestuurskorporasie (RTMC), het gesê die verkeersinspekteur is deur ŉ lid van die padverkeersowerheid se teenkorrupsie-eenheid op die N12 tussen Wolmaransstad en Klerksdorp betrap. Die beampte het glo spoedkameras gebruik om motoriste te vang wat die spoedgrens oorskry en dan R100-omkoopgeld van hulle geëis om hulle sonder ŉ boete te laat gaan. Hy is tans in polisieaanhouding en sal Maandag in die hof verskyn. Volgens Zwane het die RTMC teenkorrupsie-aksies regoor die land van stapel gestuur in ŉ poging om nakoming van verkeersreëls te verbeter en wetteloosheid hok te slaan. In Desember is ŉ lid van die Tshwane-metropolisie, Sebo Mathabatha, ook deur ŉ lid van die teenkorrupsie-eenheid in hegtenis geneem nadat hy glo ook omkoopgeld geëis het. Nog ŉ verkeersbeampte van die Emfuleni munisipaliteit, Oupa Mashiya, word tans in Vanderbijlpark verhoor nadat hy omkoopgeld van motoriste gevra het gedurende die Paasvakansie. Zwane het die publiek aangemoedig om korrupsie en roekelose bestuur by 0861 400 800 aan te meld.